夜聽從弟榮緒琴
作者：李彭
朝代：宋

paragraphs: 凉月耿茂樹，微風薄疏林。
令弟肯過我，清夜撫鳴琴。
妙生徽軫外，虚夷有遠心。
哀猿山暝嘯，凝笳霜霽吟。
胡馬驚朔吹，楚囚操南音。
王嬙穹廬泣，校尉漢恩深。
翻令曠士懷，數行下沾襟。
曲中頗清壯，攫醳蠲煩淫。
亞夫軍細柳，令嚴夜沉沉。
我友擅丘壑，頗遭雞須侵。
營詩貎烟靄，辭慳負幽尋。
畫師雖無如，滄浪一蹄涔。
藉爾山水曲，軒豁窮上岑。
勤來商略此，勝處要同斟。